[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.12.2007

COM(2007) 777 τελικό

2007/0271 (COD)

Προσαρμογή στην κανονιστική διαδικασία με έλεγχο Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2150/2002 σχετικά με τις στατιστικές των αποβλήτων, όσον αφορά τις εκτελεστικές αρμοδιότητες που ανατίθενται στην Επιτροπή

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικο τησ προτασησ

1.1 Μεταρρύθμιση των διαδικασιών επιτροπολογίας

Η απόφαση 1999/468/ΕΚ[1] του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, τροποποιήθηκε με την απόφαση 2006/512/ΕΚ[2] του Συμβουλίου, της 17ης Ιουλίου 2006.

Με το άρθρο 5α της τροποποιημένης απόφασης 1999/468/ΕΚ εισάγεται νέα κανονιστική διαδικασία με έλεγχο για τα μέτρα γενικής εμβέλειας με αντικείμενο την τροποποίηση μη ουσιωδών στοιχείων μιας βασικής πράξης που έχει εκδοθεί σύμφωνα με τη διαδικασία του άρθρου 251 της Συνθήκης, μεταξύ άλλων, με την κατάργηση ορισμένων από αυτά τα στοιχεία ή με τη συμπλήρωσή της μέσω της προσθήκης νέων μη ουσιωδών στοιχείων.

1.2. Επείγουσα προσαρμογή και γενική προσαρμογή

Με κοινή τους δήλωση[3], το Κοινοβούλιο, το Συμβούλιο και η Επιτροπή εξέδωσαν κατάλογο βασικών πράξεων που έπρεπε να προσαρμοστούν επειγόντως στις διατάξεις της τροποποιημένης απόφασης, ούτως ώστε να ενσωματωθεί η κανονιστική διαδικασία με έλεγχο (επείγουσα προσαρμογή). Προκειμένου να εφαρμοστεί η κανονιστική διαδικασία με έλεγχο στις άλλες πράξεις που εκδόθηκαν με συναπόφαση οι οποίες ίσχυαν ήδη τη στιγμή που τέθηκε σε ισχύ η απόφαση 2006/512/ΕΚ, στην κοινή δήλωση απαιτείται επίσης η προσαρμογή των πράξεων αυτών, σύμφωνα με τις εφαρμοζόμενες διαδικασίες (γενική προσαρμογή).

Η Επιτροπή δεσμεύτηκε να προβεί στην εξέταση όλων αυτών των πράξεων προκειμένου να υποβάλει, πριν από το τέλος του 2007, νομοθετικές προτάσεις για την προσαρμογή τους, εφόσον χρειάζεται, στη νέα κανονιστική διαδικασία με έλεγχο[4].

1.3. Μέθοδος

Όπως αναφέρθηκε ήδη στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο της (…), η Επιτροπή εξέτασε προσεκτικά όλες τις πράξεις που εκδόθηκαν με συναπόφαση, προκειμένου να εντοπίσει τις πράξεις που εξουσιοδοτούν την Επιτροπή να θεσπίσει μέτρα γενικής εμβέλειας με αντικείμενο την τροποποίηση μη ουσιωδών στοιχείων της εκάστοτε βασικής πράξης. Η Επιτροπή μπόρεσε έτσι να εντοπίσει περισσότερες από 200 πράξεις που πρέπει να αποτελέσουν αντικείμενο προσαρμογής.

Ορισμένες από τις πράξεις αυτές περιλαμβάνονται στο πρόγραμμα κωδικοποίησης της Επιτροπής. Τέτοια πράξη είναι ο κανονισμός (ΕΚ) αριθ. 2150/2002 για τις στατιστικές των αποβλήτων[5]. Η προσαρμογή στη νέα διαδικασία πρέπει να πραγματοποιηθεί, ανάλογα με την πρόοδο της διαδικασίας κωδικοποίησης, είτε με αναδιατύπωση της υπό κωδικοποίηση πρότασης, είτε, όπως στην προκειμένη περίπτωση, με νομοθετική τροποποίηση.

2. Τα νομικα στοιχεια της προτασης

Η προσαρμογή έχει ως στόχο την εισαγωγή κανονιστικής διαδικασίας με έλεγχο, όπως περιγράφεται στο άρθρο 5α της τροποποιημένης απόφασης 1999/468/ΕΚ. Εν προκειμένω, ο κανονισμός (ΕΚ) αριθ. 2150/2002 προβλέπει ότι η Επιτροπή εξουσιοδοτείται να καθορίζει τα κατάλληλα κριτήρια ποιοτικής αξιολόγησης, καθώς και το περιεχόμενο των εκθέσεων για την ποιότητα, να εφαρμόζει τα αποτελέσματα των πιλοτικών μελετών και να προσαρμόζει το περιεχόμενο των παραρτημάτων. Δεδομένου ότι τα μέτρα αυτά είναι γενικής εμβέλειας και αποβλέπουν στην τροποποίηση μη ουσιωδών στοιχείων του κανονισμού (EΚ) αριθ. 2150/2002 ή στη συμπλήρωσή του με την προσθήκη νέων, μη ουσιωδών στοιχείων, αυτά τα μέτρα πρέπει να θεσπίζονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.

Εφόσον η βασική πράξη είναι κανονισμός, η προσαρμογή πρέπει να πραγματοποιηθεί με ισοδύναμη πράξη.

2007/0271 (COD)

Προσαρμογή στην κανονιστική διαδικασία με έλεγχο Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2150/2002 σχετικά με τις στατιστικές των αποβλήτων, όσον αφορά τις εκτελεστικές αρμοδιότητες που ανατίθενται στην Επιτροπή

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,

την πρόταση της Επιτροπής[6],

τη γνώμη της Ευρωπαϊκής Οικονομικής και Κοινωνικής Επιτροπής[7],

Αποφασίζοντας σύμφωνα με τη διαδικασία του άρθρου 251 της Συνθήκης[8],

Εκτιμώντας τα ακόλουθα:

(1) Ο κανονισμός (EΚ) αριθ. 2150/2002[9] του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων προβλέπει ότι πρέπει να θεσπίζονται ορισμένα μέτρα σύμφωνα με την απόφαση 1999/468/EΚ[10] του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

(2) Η απόφαση 1999/468/ΕΚ τροποποιήθηκε με την απόφαση 2006/512/ΕΚ, η οποία εισήγαγε την κανονιστική διαδικασία με έλεγχο για τα μέτρα γενικής εμβέλειας που αποβλέπουν στην τροποποίηση μη ουσιωδών στοιχείων βασικής πράξης η οποία έχει εκδοθεί με τη διαδικασία του άρθρου 251 της Συνθήκης, περιλαμβανομένης και της κατάργησης ορισμένων εκ των στοιχείων αυτών, ή της συμπλήρωσης της πράξης με την προσθήκη νέων μη ουσιωδών στοιχείων.

(3) Σύμφωνα με την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής σχετικά με την απόφαση 2006/512/EΚ, για να εφαρμοστεί η νέα αυτή διαδικασία σε ήδη ισχύουσες πράξεις που έχουν εκδοθεί σύμφωνα με τη διαδικασία του άρθρου 251 της Συνθήκης, απαιτείται η προσαρμογή των εν λόγω πράξεων κατά τις ισχύουσες διαδικασίες.

(4) Όσον αφορά τον κανονισμό (ΕΚ) αριθ. 2150/2002, θα πρέπει, ειδικότερα, να εξουσιοδοτηθεί η Επιτροπή να καθορίζει τα κατάλληλα κριτήρια ποιοτικής αξιολόγησης, καθώς και το περιεχόμενο των εκθέσεων για την ποιότητα, να εφαρμόζει τα αποτελέσματα των πιλοτικών μελετών και να προσαρμόζει το περιεχόμενο των παραρτημάτων. Δεδομένου ότι τα μέτρα αυτά είναι γενικής εμβέλειας και αποβλέπουν στην τροποποίηση μη ουσιωδών στοιχείων του κανονισμού (EΚ) αριθ. 2150/2002 ή στη συμπλήρωσή του με την προσθήκη νέων, μη ουσιωδών στοιχείων, αυτά τα μέτρα πρέπει να θεσπίζονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.

(5) Συνεπώς, ο κανονισμός (ΕΚ) αριθ. 2150/2002 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2150/2002 τροποποιείται ως εξής:

1. Στο άρθρο 1, η παράγραφος 5 αντικαθίσταται από το ακόλουθο κείμενο:

«5. Η Επιτροπή καταρτίζει πίνακα αντιστοιχίας μεταξύ της στατιστικής ονοματολογίας του παραρτήματος ΙΙΙ και του καταλόγου αποβλήτων της απόφασης 2000/532/ΕΚ της Επιτροπής. Τα μέτρα αυτά που αποβλέπουν στην τροποποίηση μη ουσιωδών στοιχείων του παρόντος κανονισμού, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο που αναφέρεται στο άρθρο 7 παράγραφος 3.»

2. Στο άρθρο 3, η παράγραφος 1 αντικαθίσταται από το ακόλουθο κείμενο:

«1. Τα κράτη μέλη, εφόσον τηρούν τους όρους ποιότητας και ακρίβειας που θα καθοριστούν με τη διαδικασία του δεύτερου εδαφίου, συλλέγουν τα απαραίτητα δεδομένα για τον προσδιορισμό των χαρακτηριστικών που παρατίθενται στα παραρτήματα I και II μέσω, είτε:

- ερευνών,

- διοικητικών ή άλλων πηγών, όπως οι υποχρεώσεις υποβολής εκθέσεων δυνάμει της κοινοτικής νομοθεσίας για τη διαχείριση αποβλήτων,

- διαδικασιών στατιστικής εκτίμησης βάσει τυχαίων δειγμάτων ή εκτιμητών που σχετίζονται με τα απόβλητα είτε

- συνδυασμού αυτών των μέσων.

Οι όροι ποιότητας και ακρίβειας καθορίζονται από την Επιτροπή. Τα μέτρα αυτά που αποβλέπουν στην τροποποίηση μη ουσιωδών στοιχείων του παρόντος κανονισμού, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο που αναφέρεται στο άρθρο 7 παράγραφος 3.

Προκειμένου να μειωθεί ο φόρτος εργασίας, οι εθνικές αρχές και η Επιτροπή έχουν πρόσβαση σε διοικητικές πηγές δεδομένων, με τους περιορισμούς και τις προϋποθέσεις που καθορίζονται από κάθε κράτος μέλος και από την Επιτροπή στους αντίστοιχους τομείς αρμοδιότητάς τους.»

3. Στο άρθρο 5, η παράγραφος 4 αντικαθίσταται από το ακόλουθο κείμενο:

«4. Με βάση τα συμπεράσματα των εν λόγω πιλοτικών μελετών, η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις δυνατότητες κατάρτισης στατιστικών σχετικά με τις δραστηριότητες και τα χαρακτηριστικά που καλύπτουν οι πιλοτικές μελέτες για τις εξαγωγές και εισαγωγές αποβλήτων. Η Επιτροπή θεσπίζει τα απαραίτητα μέτρα εφαρμογής. Τα εν λόγω μέτρα που αποβλέπουν στην τροποποίηση μη ουσιωδών στοιχείων του παρόντος κανονισμού, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο που αναφέρεται στο άρθρο 7 παράγραφος 3.»

4. Το άρθρο 6 αντικαθίσταται από το ακόλουθο κείμενο:

«Άρθρο 6

Μέτρα εφαρμογής

1. Τα μέτρα που απαιτούνται για την εφαρμογή του παρόντος κανονισμού, θεσπίζονται σύμφωνα με τη διαδικασία του άρθρου 7 παράγραφος 2.

Tα μέτρα δε αυτά αφορούν κυρίως:

α) την κατάρτιση των αποτελεσμάτων σύμφωνα με το άρθρο 3 παράγραφοι 2, 3 και 4, λαμβανομένων υπόψη των οικονομικών δομών και των τεχνικών συνθηκών που επικρατούν σε ένα κράτος μέλος. Τα μέτρα αυτά μπορούν να επιτρέπουν σε επιμέρους κράτη μέλη να μην παρέχουν δεδομένα για ορισμένα στοιχεία της ταξινόμησης, εφόσον αποδεικνύεται ότι οι επιπτώσεις στην ποιότητα των στατιστικών είναι περιορισμένες. Σε κάθε περίπτωση, όποτε χορηγούνται παρεκκλίσεις, πρέπει να διαβιβάζεται η συνολική ποσότητα αποβλήτων για κάθε στοιχείο του τμήματος 2 σημείο 1 και του τμήματος 8 σημείο 1 του παραρτήματος Ι·

β) τον καθορισμό της ενδεδειγμένης μορφής για τη διαβίβαση των αποτελεσμάτων από τα κράτη μέλη εντός δύο ετών από την έναρξη ισχύος του παρόντος κανονισμού·

2. Τα μέτρα που αποβλέπουν σε τροποποίηση ή συμπλήρωση μη ουσιωδών στοιχείων του παρόντος κανονισμού, και τα οποία έχουν τους κατωτέρω στόχους, θεσπίζονται σύμφωνα με την κανονιστική διαδικασία με έλεγχο που ορίζεται στο άρθρο 7 παράγραφος 3:

α) την προσαρμογή στις οικονομικές και τεχνικές εξελίξεις που αφορούν τη συλλογή και τη στατιστική επεξεργασία των δεδομένων καθώς και την επεξεργασία και τη διαβίβαση αποτελεσμάτων·

β) την προσαρμογή των προδιαγραφών που παρατίθενται στα παραρτήματα I, II και III·

γ) τον καθορισμό των ορθών κριτηρίων ποιοτικής αξιολόγησης και του περιεχομένου των εκθέσεων για την ποιότητα, όπως αναφέρονται στο τμήμα 7 των παραρτημάτων I και II·

δ) την εφαρμογή των αποτελεσμάτων των πιλοτικών μελετών, όπως ορίζεται στο άρθρο 4 παράγραφος 3 και στο άρθρο 5 παράγραφος 1.»

5. Το άρθρο 7 αντικαθίσταται από το ακόλουθο κείμενο:

«Άρθρο 7

Διαδικασία της επιτροπής

1. Η Επιτροπή επικουρείται από την επιτροπή στατιστικού προγράμματος, που ιδρύθηκε με το άρθρο 1 της απόφασης 89/382/EΟΚ, Eυρατόμ.

2. Στις περιπτώσεις που γίνεται παραπομπή στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ είναι τρεις μήνες.

3. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α παράγραφοι 1 έως 4 και το άρθρο 7 της απόφασης 1999/468/EΚ, τηρουμένων των διατάξεων του άρθρου 8 της ίδιας απόφασης.

4. Η Επιτροπή διαβιβάζει στην επιτροπή η οποία συστάθηκε με την οδηγία 2006/12/ΕΚ το σχέδιο μέτρων που σκοπεύει να υποβάλει στην επιτροπή στατιστικού προγράμματος.»

6. Στο άρθρο 8, οι λέξεις «στο άρθρο 7 παράγραφος 2» αντικαθίστανται από τις λέξεις «στο άρθρο 7 παράγραφος 3.».

7. Το παράρτημα Ι τροποποιείται ως εξής :

α) Στο τμήμα 2 η τελευταία φράση του σημείου 2 αντικαθίσταται από το ακόλουθο κείμενο:

«Με βάση τα πορίσματα των πιλοτικών αυτών μελετών, η Επιτροπή θεσπίζει τα απαραίτητα μέτρα εφαρμογής. Τα εν λόγω μέτρα, που αποβλέπουν στην τροποποίηση μη ουσιωδών στοιχείων του παρόντος κανονισμού, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο που αναφέρεται στο άρθρο 7 παράγραφος 3.».

β) Στο τμήμα 7 το σημείο 1 αντικαθίσταται από το ακόλουθο κείμενο:

«1. Για κάθε στοιχείο που παρατίθεται στο τμήμα 8 (δραστηριότητες και νοικοκυριά), τα κράτη μέλη προσδιορίζουν το ποσοστό κατά το οποίο οι καταρτιζόμενες στατιστικές αντιπροσωπεύουν το σύνολο των αποβλήτων του αντίστοιχου στοιχείου. Οι στοιχειώδεις προϋποθέσεις για την κάλυψη καθορίζονται από την Επιτροπή. Τα εν λόγω μέτρα που αποβλέπουν σε τροποποίηση μη ουσιωδών στοιχείων του παρόντος κανονισμού, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο του άρθρου 7 παράγραφος 3.».

8. Το παράρτημα ΙΙ τροποποιείται ως εξής :

α) Στο τμήμα 7, το σημείο 1 αντικαθίσταται από το ακόλουθο κείμενο:

«1. Για τα χαρακτηριστικά που παρατίθενται στο τμήμα 3 και για κάθε στοιχείο μεταξύ των διάφορων τύπων εργασίας που αναφέρονται στο τμήμα 8 σημείο 2, τα κράτη μέλη προσδιορίζουν το ποσοστό κατά το οποίο οι καταρτιζόμενες στατιστικές αντιπροσωπεύουν το σύνολο των αποβλήτων του αντίστοιχου στοιχείου. Οι στοιχειώδεις προϋποθέσεις για την κάλυψη καθορίζονται από την Επιτροπή. Τα εν λόγω μέτρα που αποβλέπουν σε τροποποίηση μη ουσιωδών στοιχείων του παρόντος κανονισμού, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο του άρθρου 7 παράγραφος 3.».

β) Στο τμήμα 8, η τελευταία φράση του σημείου 3 αντικαθίσταται από το ακόλουθο κείμενο:

«Με βάση τα πορίσματα των πιλοτικών αυτών μελετών, η Επιτροπή θεσπίζει τα απαραίτητα μέτρα εφαρμογής. Τα εν λόγω μέτρα που αποβλέπουν σε τροποποίηση μη ουσιωδών στοιχείων του παρόντος κανονισμού, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο του άρθρου 7 παράγραφος 3.».

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 27.7.2006, σ. 11).

[2] ΕΕ L 200 της 22.7.2006, σ. 11.

[3] ΕΕ C 255 της 21.10.2006, σ. 1.

[4] PE 376.314v01-00 – A6-0236/2006 (η δήλωση της Επιτροπής προσαρτάται στην έκθεση του Κοινοβουλίου)

[5] ΕΕ L 332 της 9.12.2002, σ. 1. Kανονισμός όπως τροποποιήθηκε τελευταία με τον κανονισμό (ΕΚ) αριθ. 1893/2006 (ΕΕ L 393 της 30.12.2006, σ. 1).

[6] ΕΕ C της ..., σ.

[7] ΕΕ C της ..., σ.

[8] ΕΕ C της ..., σ.

[9] ΕΕ L 332 της 9.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1893/2006 (ΕΕ L 393 της 30.12.2006, σ. 1).

[10] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).